घटना के समय 100 से ज्यादा लोग मौजूद थे, एक्टर विशाल बोले- कुछ इंच के फासले से जान बच गई
Mark Antony Set Shooting Accident तमिल फिल्म मार्क एंटनी के सेट पर एक बहुत बड़ा हादसा होते-होते बच गया। दरअसल एक सीन की शूटिंग के दौरान अनियंत्रित ट्रक सेट के अंदर तक घुस गया जिससे कि वहां मौजूद लोगों में अफरा-तफरी
पैन इंडिया फिल्म मार्क एंटनी के सेट पर एक बहुत बड़ा हादसा होते-होते बच गया। दरअसल एक सीन की शूटिंग के दौरान अनियंत्रित ट्रक सेट के अंदर तक घुस गया जिससे कि वहां मौजूद लोगों में अफरा-तफरी मच गई। फिल्म की शूटिंग चेन्नई के एक फिल्म सिटी में चल रही थी।
सीन के मुताबिक ट्रक को एक समय पर आकर रुक जाना चाहिए था लेकिन कुछ तकनीकी खामियों की वजह से ट्रक रफ्तार में ही अंदर आता रहा। जब ये घटना हुई तो सेट पर करीब 100 लोग से ज्यादा मौजूद थे। खुद फिल्म के एक्टर विशाल कृष्ण रेड्डी भी वहीं मौजूद थे। उन्होंने ट्वीट कर कर भगवान का शुक्रिया अदा किया है।
विशाल ने कहा- पूरी तरह स्तब्ध हूं
विशाल ने ट्वीट कर लिखा, 'बस कुछ सेकेंड और कुछ इंच के फासले से मेरी जान बच गई। भगवान का बहुत शुक्रिया। इस घटना ने मुझे पूरी तरह स्तब्ध कर दिया है।'
तकनीकी खामियों की वजह से ट्रक सेट से जा टकराया
फिल्म 'मार्क एंटनी' की शूटिंग पिछले कुछ दिनों से चेन्नई के पास एक फिल्म सिटी में चल रही है। फिल्म के एक सीक्वेंस में ट्रक का सीन शूट किया गया था, लेकिन ट्रक को जहां रुकना चाहिए था, वो वहां नहीं रुका, इसलिए बैलेंस बिगड़ने की वजह से सीधे जाकर सेट से भिड़ गया। कहा जा रहा है कि ट्रक में कुछ तकनीकी दिक्कत आ गई थी, इसलिए सही समय पर ब्रेक नहीं लग पाया।
ट्रक को अपने नजदीक आता देख वहां मौजूद लोगों में अफरा-तफरी मच गई। हालांकि अच्छी बात ये है कि अब तक किसी के हताहत होने की खबर नहीं आई है। मीडिया रिपोर्ट्स की माने तो फिल्म की शूटिंग फिलहाल के लिए रोक दी गई है। इस घटना से जो भी नुकसान हुआ है, उसकी भरपाई के बाद ही फिल्म की शूटिंग दोबारा शुरू की जाएगी।
पिछले साल भी रोकी गई थी फिल्म की शूटिंग
पिछले साल भी फिल्म की शूटिंग को कुछ दिनों के लिए रोक दिया गया था। एक एक्शन सीक्वेंस की शूटिंग के दौरान विशाल घायल हो गए थे। उस समय तक फिल्म की शूटिंग कंप्लीट होने में 100 दिन बाकी थे। अब एक बार फिर से इस ट्रक वाली घटना की वजह से फिल्म की शूटिंग रोकी गई है।
पैन इंडिया फिल्म है मार्क एंटनी
इस फिल्म का डायरेक्शन 'अधिक रविचंद्रन' कर रहे हैं। फिल्म में विशाल कृष्ण रेड्डी लीड रोल में हैं। विशाल मशहूर फिल्म मेकर जीके रेड्डी के बेटे हैं। विशाल अपनी फिल्मों में विशेष तौर पर एक्शन करने के लिए जाने जाते हैं।
उन्होंने अपने करियर की शुरुआत असिस्टेंट डायरेक्टर के रूप में थी। 2004 में उन्होंने फिल्मों में बतौर एक्टर डेब्यू किया। मार्क एंटनी, 2023 मिड में रिलीज होगी। ये एक पैन इंडिया फिल्म है, जो पांच भाषाओं में रिलीज होनी है।
